Steve Smith: ఐసీసీ ర్యాంకింగ్స్‌‌లో స్మిత్ టాప్.. మరి కోహ్లీ..?
Samayam Telugu| Sep 16, 2019, 04.07 PM IST
ఇంగ్లాండ్‌తో ఆదివారం ముగిసిన ఐదు టెస్టుల యాషెస్ సిరీస్‌లో ఆస్ట్రేలియాకి ఒంటిచేత్తో విజయాల్ని అందించిన మాజీ కెప్టెన్ స్టీవ్‌స్మిత్.. ఐసీసీ టెస్టు ర్యాంకింగ్స్‌లోనూ అగ్రస్థానాన్ని సుస్థిరం చేసుకున్నాడు. ఐదు టెస్టుల యాషెస్ సిరీస్‌ 2-2తో డ్రాగా ముగియగా.. నాలుగు టెస్టులు ఆడిన స్టీవ్‌స్మిత్ ఒక డబుల్ సెంచరీ, రెండు శతకాలు, మూడు హాఫ్ సెంచరీలతో ఏకంగా 774 పరుగులతో టాప్ స్కోరర్‌గా నిలిచాడు. దీంతో.. సోమవారం ఐసీసీ ప్రకటించిన టెస్టు ర్యాంకింగ్స్‌లోనూ స్టీవ్‌స్మిత్ 937 పాయింట్లతో నెం.1 స్థానంలో నిలవగా.. అతని తర్వాత విరాట్ కోహ్లి (903), కేన్ విలియమ్సన్ (878), చతేశ్వర్ పుజారా (825), హెన్రీ నికోలస్ (749) టాప్-5లో నిలిచారు. సిరీస్‌కి ముందు 857 పాయింట్లతో ఉన్న స్మిత్ ఆఖరికి 937 పాయింట్లతో నిలవడం విశేషం.
Read More: సునీల్ గవాస్కర్ 48 ఏళ్ల రికార్డ్‌ సరసన స్టీవ్‌స్మిత్
ఐసీసీ టెస్టు బౌలర్ల జాబితాలో ఆస్ట్రేలియాకే చెందిన పాట్ కమిన్స్ 908 పాయింట్లతో అగ్రస్థానాన్ని చేజిక్కించుకున్నాడు. యాషెస్ సిరీస్‌లో మొత్తం 29 వికెట్లు పడగొట్టిన పాట్ కమిన్స్.. ఇంగ్లాండ్ బ్యాట్స్‌మెన్‌లపై పూర్తి స్థాయిలో ఆధిపత్యం చెలాయించాడు. కమిన్స్ తర్వాత జాబితాలో కగిసో రబాడ (851), జస్‌ప్రీత్ బుమ్రా (835), జేసన్ హోల్డర్ (814), ఫిలాండర్ (813) టాప్-5లో కొనసాగుతున్నారు.
Read More: బెయిర్‌స్టో ఫేక్ ఫీల్డింగ్.. రనౌట్ భయంతో స్మిత్ డైవ్
భారత్, దక్షిణాఫ్రికా మధ్య అక్టోబరు 2 నుంచి మూడు టెస్టుల సిరీస్ ప్రారంభంకానుండగా.. స్టీవ్‌స్మిత్ కంటే 34 పాయింట్లు వెనకబడి ఉన్న విరాట్ కోహ్లీ శతకాలు బాదితే మళ్లీ అగ్రస్థానాన్ని చేజిక్కించుకునే అవకాశం ఉంది. ఆదివారం భారత్, దక్షిణాఫ్రికా మధ్య జరగాల్సిన తొలి టీ20 మ్యాచ్ వర్షం కారణంగా రద్దవగా.. మొహాలిలో బుధవారం రాత్రి రెండో టీ20 మ్యాచ్ జరగనుంది.